<classify> MAELFU ya waombolezaji, viongozi mbalimbali wa kitaifa na kimataifa, wakiwemo marais wote wastaafu wameungana na Rais John Magufuli katika maziko ya dada yake, aliyezikwa jana katika makaburi ya familia yaliyopo Kijiji cha Kilimani, Chato. Katika maziko hayo, Dk Magufuli alitumia fursa hiyo kuwashukuru Watanzania kwa kuungana naye katika kipindi chote cha msiba huo wa dada yake. Marais wastaafu waliokuwepo katika maziko hayo ni Ali Hassan Mwinyi, Benjamin Mkapa na Jakaya Kikwete.Pia maziko hayo yalihudhuriwa na mabalozi, wanadiplomasia, mawaziri, wakuu wa vyombo vya ulinzi na usalama, viongozi wa dini na wananchi kutoka maeneo mbalimbali nchini. Akizungumza katika msiba huo, Dk Magufuli alisema dada yake, Monica Magufuli ameacha pengo kubwa katika familia yake kutokana na ukweli kuwa yeye pekee ndiye aliyejitolea kumlea mama yao, Suzan, baada ya baba yake kufariki miaka kadhaa iliyopita. Alisema dada yake huyo aliyekuwa dada mkubwa wa familia, aliamua kuishi na mama yao na alikuwa akimpikia na kumshughulikia kwa kila kitu alichohitaji, jambo alilosema itakuwa vigumu kuliziba pengo hilo.Iliniwia vigumu sana kumtaarifu mama yangu kuhusu kifo cha mtoto wake, na baada ya mshtuko ilibidi tumpatie ushauri, hasa pale aliposema kuwa anatamani angekufa yeye na si mtoto wake wa kike huku akiendelea kutuhoji, nani sasa atamuangalia, alieleza Dk Magufuli. Rais Magufuli aliwashukuru Watanzania wote kwa salamu za rambirambi, walizomtumia kutokana na msiba huo. Hata hivyo, alisema msiba humpata mtu yeyote na kubainisha kuwa hata wale waliohudhuria maziko hayo na mengine yaliyowahi kutokea kwa namna moja ama nyingine, nao walishakumbwa na misiba katika maisha yao.Niliumia sana lakini nilipogeuka pembeni, niligundua nimezungukwa na watu wakiwemo marais wastaafu ambao nao walipoteza ndugu zao katika maisha yao. Lakini pia najua hata mimi nitakufa siku moja, alisema. Alimshukuru Askofu Juda Thadeus Ruwaichi na maaskofu wenzake tisa na mapadri 15 kutoka Kanisa Katoliki kwa kuwezesha misa. Alisisitiza kuwa maneno ya hekima yamewakumbusha mengi waliohudhuria msiba huo, kutambua kujiandaa kufa siku moja.Dk Magufuli pia aliwashukuru viongozi wenzake wa vyama vya siasa akiwemo Mwenyekiti wa Chama cha Demokrasia na Maendeleo Chadema, Freeman Mbowe ambaye pia alimtumia salamu za rambirambi na Mwenyekiti wa UDP, Mzee John Cheyo aliyehudhuria maziko hayo. Katika maziko hayo, pia rafiki wa karibu wa Dk Magufuli, Waziri Mkuu mstaafu wa Kenya, Raila Odinga alihudhuria. Katika hotuba yake kwa niaba ya familia, Dk Magufuli pia alimshukuru shemeji yake, mume wa dada yake Monica, Stanislaus Madulu kwa moyo wake wa kumruhusu mkewe kila mara kwenda kumsaidia mama yao aliyekuwa anaumwa.Nachukua fursa hii kuwaomba wanaume wote mliooa, angalau mara moja moja waruhusuni wake zenu kutembelea nyumbani kwao ili wawasaidie wazazi wao. Namshukuru sana Madulu kwa moyo wake wa pekee, alisisitiza. Wengine waliohudhuria maziko hayo ni Balozi wa Msumbiji nchini Tanzania, Monica Patricia Clement na Mwakilishi Maalumu wa Rais wa Burundi, Pierre Nkurunziza, Martin Neyabindi.Viongozi wengine ni Makamu wa Rais, Samia Suluhu Hassan, Waziri Mkuu, Kassim Majaliwa, Naibu Spika, Dk Tulia Ackson na Waziri wa Nchi Ofisi ya Rais, Utumishi wa Umma na Utawala Bora, George Mkuchika na mawaziri wawili kutoka Serikali ya Mapinduzi Zanzibar. Wengine ni Makamu Mwenyekiti wa Chama Cha Mapinduzi CCM, Philip Mangula na Katibu Mkuu wa CCM, Dk Bashiru Ally. Marehemu Monica ameacha mume, watoto tisa na wajukuu zaidi ya 20.  <topic>: KITAIFA 